-ગુજરાતી ભાષામાં આ પુસ્તકના અવતરણ પ્રસંગે લખાયેલી પ્રસ્તાવનામાં ધીમંત પુરોહિતે લખ્યું છે એમ સાચે જ સ્વામી પ્રણવાનંદજી લિખીત આ ગ્રંથ કૈલાસ માનસરોવર વિશે ભગવદ ગીતા કહી શકાય એવો એક અને એક માત્ર પ્રમાણભૂત ગ્રંથ છે. કારણ, આ માત્ર યાત્રાપ્રવાસ નથી. એમાં ધર્મ છે, અધ્યાત્મ છે. ઇતિહાસ છે તો ભૂગોળ પણ છે. સંસ્કૃતિ અને પુરાણ પણ છે. સમગ્ર હિમાલય ક્ષેત્રમાં વર્ષો સુધી પરિભ્રમણ કરનારા સ્વામી પ્રણવાનંદજીએ લગભગ દોઢેક દાયકા સુધી સતત કૈલાસ-માનસરોવરને હ્દયની આંખે જોયાં છે, અનુભવ્યા છે. પૂર્વજીવનમાં ભૂસ્તરશાસ્ત્રી તરીકે કાર્ય કરી ચૂકેલાં સ્વામીજીએ પ્રદેશનું વિજ્ઞાનીની દ્રષ્ટિએ પણ અધ્યયન કયુ અને વિશ્વને માનસરોવરના ખરાં ઊંડાણનો અંદાજ આવ્યો.